

**Рeпублика Србија**

**Град Крагујевац**

**Градска управа за друштвене делатности**

**Број: 08-1/25-XXV**

**Дана: 9. мај 2025. године**

**К р а г у ј е в а ц**

Градска управа за друштвене делатности, на основу члана 6. став 1. у вези са чланом 3. Уредбе о средствима за подстицање програма или недостајућег дела средстава за финансирање програма од јавног интереса која реализују удружења (“Службени гласник РС“ број 16/2018), члана 4. Правилника о начину, поступку и критеријумима за остваривање права за доделу средстава за подстицање програма/пројеката или недостајућег дела средстава из буџета града Крагујевца за реализацију програма/пројеката од јавног интереса које реализују удружења (“Службени лист града Крагујевца“ број 22/23 - пречишћен текст), у складу са Годишњим планом јавних конкурса града Крагујевца за 2025. годину број: 020-44/25-II од 22. јануара, 6.марта и 9. маја 2025. године, дана 9. маја 2025. године, расписује

**ЈАВНИ КОНКУРС**

**за финансирање/суфинансирање пројеката организација/заједница у области вера на територији града Крагујевца у 2025. години**

Расписује се Јавни конкурс за финансирање/суфинансирање пројеката организација/заједница у области вера на територији града Крагујевца у 2025. години ( у даљем тексту: Конкурс).

Средства за реализацију пројеката верских заједница и верских организација у износу од 13.000.000,00 динара, планирана су Одлуком о буџету града Крагујевца за 2025. годину (“Службени лист града Крагујевца“ број 37/24).

Право подношења пријаве, као и право на добијање и коришћење средстава, по овом Конкурсу имају цркве, верске заједнице, верске организације, као и друге верске институције ( у даљем тексту: верске заједнице) које:

* су као традиционалне одређене Законом о црквама и верским заједницама, односно које су регистроване у складу са Законом о црквама и верским заједницама,
* делују на територији града Крагујевца,
* планирају реализацију пројекта током 2025. године и
* благовремено поднесу пријаву на Конкурс.

Предлози пројеката верских заједница/oрганизација морају се односити на следеће приоритетне области:

* 1. Унапређење верске слободе и просвете;
  2. Унапређење верске културе;
  3. Обављање добротворно-хуманитарних делатности којима се доприноси унапређењу верских права и слобода;
  4. Обављање научне делатности кроз унапређење духовне и теолошке културе;
  5. Заштита сакралне баштине, наслеђа и културних добара цркве/верске заједнице;
  6. Адаптација, реконструкција или инвестиционо и текуће одржавање цркава, верских објеката и парохијских домова;
  7. Набавка и заштита црквених реликвија;
  8. Обележавање традиционалних годишњица, верских празника и манифестација везаних за рад и историју цркве, односно верске заједнице;
  9. Организовање скупова и научних истраживања везаних за цркву/верску заједницу;
  10. Унапређење верске слободе и слободе информисања (информативна и издавачка делатност цркве/верске заједнице);
  11. Другим областима којима се доприноси остваривању и унапређењу верских права и слобода.

  Критеријуми за процену и вредновање предлога  пројеката утврђени Правилником о начину, поступку и критеријумима за остваривање права за доделу средстава за подстицање програма/пројеката или недостајућег дела средстава из буџета града Крагујевца за реализацију програма/пројеката од јавног интереса које реализују удружења (“Службени лист града Крагујевца“ број 22/23 - пречишћен текст) – у даљем тексту Правилник, сходно се примењују на пројекте верских заједница по овом Конкурсу, уз поштовање њихових особености.

**Обавезна документација** која се доставља у три примерка је :

1. Предлог пројекта /Пријaва на конкурс (word формат Анекс 1),
2. Преглед буџета (word формат – Анекс 2),
3. Логички оквир рада (word формат – Анекс 3),
4. План активности и промоције (word формат – Анекс 4).

**Обавезна документација** која се  доставља у једном примерку је:

* Попуњена форма Административни подаци о подносиoцу предлога(word формат – Анекс 5),
* Попуњен Финансијски идентификациони формулар (word формат–Анекс 6),
* Попуњена и потписана Изјава о испуњености услова и прихватању обавеза(word формат -Анекс 7),
* Попуњена Листа за проверу (word формат – Анекс 8),
* Изјава о партнерству, (само уколико се предлог пројекта подноси у партнерству са другим удружењима или сарадницима) - word формат – Анекс 9,
* Одлука надлежног органа подносиоца предлога пројекта да је пројекат са којим се аплицира усвојен,
* Копија годишњег наративног извештаја организације за претходну годину,
* Попуњена и приложена биографија (CV) свих реализатора /учесника пројекта,
* Попуњена, потписана и приложена Изјава о непостојању двоструког финансирања,
* Попуњена, потписана и приложена Изјава о доступности,
* Обавезну документацију потребно је доставити и у електронском облику (CD или USB).

Сви наведени обрасци могу се преузети на званичној интернет страници града Крагујевца.

Комплетна конкурсна документација доставља се у једној затвореној коверти.

**Предложени пројекти треба да садрже сву прописану документацију,** **потписану и оверену од овлашћеног лица.**

Документација достављена по овом Конкурсу (без обзира да ли је пројекат одобрен или не) не враћа се подносиоцима, већ постаје архивски материјал о спроведеном Конкурсу.

Начин и поступак доделе средстава регулисани су Правилником, чији саставни део чине критеријуми за процену квалитета пројеката и Табела за евалуацију.

Једна верска заједница, по овом Конкурсу, може поднети највише два предлога пројекта и највише два предлога пројекта могу бити одобрена.

Активности обухваћене предлогом пројекта, по овом Конкурсу морају се реализовати до краја 2025. године.

Пријава на Конкурс (Анекс 1) са одговарајућом пратећом документацијом може се доставити:

* препорученом поштом у затвореној коверти или
* непосредно /лично предати Градској управи за друштвене делатности, на адресу:

**‘’ Комисији за оцењивање и селекцију пројеката по Јавном конкурсу за финансирање/суфинансирање пројеката организација/заједница у области вера на територији града Крагујевца у 2025. години**

**Град Крагујевац**

**Градска управа за друштвене делатности**

**Трг Слободе 3’’**

**Са обавезном назнаком на лицу коверте**:

“ **Јавни конкурс за финансирање/суфинансирање пројеката организација/заједница у области вера на територији града Крагујевца у 2025. години**“

На полеђини коверте навести назив и адресу подносиоца пријаве.

Пријаве на Конкурс се подносе у року од седамнаест (17) дана од дана објављивања на званичној интернет страници града Крагујевца, а објавиће се дана 9. маја 2025. године и трајаће закључно са даном 26. мајем 2025. године.

Комисија је у обавези да након вредновања и рангирања предлога пројеката, начелнику Градске управа за друштвене делатности ( у даљем тексту: надлежна градска управа ) достави Прелиминарну листу вредновања и рангирања, коју истовремено објављује на званичној интернет страници града Крагујевца и огласној табли органа Града.

На прелиминарну Листу вредновања и рангирања подносилац пројекта може да изјави приговор надлежној Градској управи у року од 8 дана од дана објављивања прелиминарне Листе вредновања и рангирања, преко Комисије.

Након решавања о поднетим приговорима, односно након истека рока за приговоре, уколико исти нису поднети, Комисија утврђује коначну Листу вредновања и рангирања, на основу које утврђује Предлог акта о избору пројеката верских организација/заједница за финансирање/суфинансирање средствима буџета града за 2025. годину, са предложеном висином средстава, који упућује начелнику надлежне Градске управе, у року не дужем од 15 дана од дана утврђивања.

Начелник надлежне градске управе у року не дужем од 7 ( седам ) дана од дана пријема наведених аката, доноси акта о избору пројеката верских организација/заједница за финансирање/суфинансирање средствима буџета града за 2025. годину, који се са коначном Листом вредновања и рангирања објављује на званичној интернет страници града Крагујевца и огласној табли органа Града.

**ВД НАЧЕЛНИКA,**

**Тамара Јовановић, с.р.**